13 Fa molaetsa wa Lefoko la Modimo o tsewa o ikanyega, o nna le tlhotlheletso e kgolo e e thusang batho go dira diphetogo tse dikgolo mo botshelong jwa bone. Paulo o ile a kgona go bona lefoko la Modimo le dira jalo a ba a iponela ka namana tsela e e molemo e le ileng la ama ka teng Bakeresete ba motse wa bogologolo wa Thesalonika. Ka gone, o ne a ba raya a re: “Ke gone ka moo gape re lebogang Modimo re sa kgaotse, ka gonne e rile lo amogela lefoko la Modimo, le lo neng lwa le utlwa mo go rona, lwa le amogela, e seng jaaka lefoko la batho, mme, fela jaaka ruri le ntse, jaaka lefoko la Modimo, le gape le dirang mo go lona badumedi.” (1 Bathesalonika 2:13) Mo Bakereseteng bao—tota re ka re, mo balateding botlhe ba ga Keresete—tsela ya motho ya go akanya ke ya maemo a a kwa tlase thata fa e bapisiwa le botlhale jwa maemo a a kwa godimo jwa Modimo. (Isaia 55:9) Bathesalonika ba ne ba ‘amogela lefoko ba le mo pitlaganong e kgolo ka boipelo jwa moya o o boitshepo’ mme ba nna dikao tse di molemo mo badumeding ba bangwe.—1 Bathesalonika 1:5-7.